Oficiālais Vēstnesis L 099 , 17/04/2003 Lpp. 0024 - 0025



Padomes Regula (EK) Nr. 696/2003 (2003. gada 14. aprīlis), ar ko groza Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku apvidu attīstībai Viduseiropas un Austrumeiropas kandidātvalstīs EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 181.A pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Eiropas Ekonomikas un sociālo lietu komitejas atzinumu [3], apspriedusies ar Reģionu komiteju, tā kā: (1) Cita starpā, vairāku kandidātvalstu lauku apvidiem 2000. gada augusta vidū plūdu dēļ tika nodarīts vērā ņemams kaitējums. Ar dažādiem instrumentiem, tostarp ar pirmspievienošanās programmu, kas noteikta Padomes Regulā (EK) Nr. 1268/1999 [4], Kopienai jāspēj atbilstīgi reaģēt uz šādām ārkārtas dabas katastrofām kandidātvalstīs, un viens no tās mērķiem ir risināt prioritāras un īpašas problēmas šo valstu lauksaimniecības nozares un lauku apvidu attiecīgai ilgtermiņa pielāgošanai. (2) Minētajā regulā nav iekļauti īpaši noteikumi par rīcību, kā palīdzēt lauku apvidu atjaunošanā pēc ārkārtas dabas katastrofām. (3) Pēc šādām minētajām katastrofām vajadzīga attiecīga Kopienas rīcība. Cita starpā, minētie notikumi rada ievērojamu ekonomisko nastu to skartajiem tirgus dalībniekiem gan valsts, gan privātajā sektorā un sakrīt ar pievienošanās sagatavošanās darbiem. Ņemot vērā līdzfinansēšanas politikas instrumentu, kas noteikts Regulā (EK) Nr. 1268/1999, atbilstīgai darbībai, kas saistīta ar attiecīgiem projektiem konkrētajās valstīs, jāietver gan Kopienas palīdzības likmes palielinājums, gan atbalsta intensitātes parastās maksimālās robežas palielinājums. (4) Tādēļ Regula (EK) Nr. 1268/1999 attiecīgi jāgroza, IR PIEŅĒMUSI ŠO REGULU. 1. pants Ar šo Regulu (EK) Nr. 1268/1999 groza šādi. Regulas 8. pantu aizstāj ar šādu: "8. pants Kopienas ieguldījuma likme 1. Kopienas ieguldījums var sasniegt 75 % no kopējiem attaisnotajiem publiskā sektora izdevumiem, izņemot šādus: a) ar kādu pasākumu saistītiem attiecīgiem projektiem, ja Komisija nosaka, ka notikušas ārkārtas dabas katastrofas, Kopienas ieguldījuma apjoms var sasniegt 85 % no kopējiem attaisnotajiem publiskā sektora izdevumiem; b) Regulas 2. pantā un 7. panta 4. punktā minētajiem pasākumiem Kopienas finanšu ieguldījums var sasniegt 100 % no kopējām attaisnotajām izmaksām. 2. Ienākumus nesošiem ieguldījumiem: a) izņemot 1. punkta a) apakšpunktā minētos, publiskā atbalsta apjoms, kurā Kopienas ieguldījums var sasniegt 75 %, var sasniegt 50 % no kopējām attaisnotajām izmaksām; b) kas minēti 1. punkta a) apakšpunktā, publiskā atbalsta apjoms, kurā Kopienas ieguldījums var sasniegt 85 %, var sasniegt 75 % no kopējām attaisnotajām izmaksām. Kopienas ieguldījums nekad nepārsniedz atbalsta likmju maksimālo robežu un valsts atbalstam noteikto kumulāciju. 3. Finanšu atbalstu un maksājumus izsaka eiro vienībās." 2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. To piemēro no 2002. gada 1. jūlija. Šī regula uzliek saistības kopumā un ir tieši piemērojama visās dalībvalstīs. Luksemburgā, 2003. gada 14. aprīlī Padomes vārdā — priekšsēdētājs A. Giannitsis [1] OV C 331E, 31.12.2002., 195. lpp. [2] Atzinums sniegts 2003. gada 11. martā (Oficiālajā Vēstnesī vēl nav publicēts). [3] OV C 61, 14.3.2003., 194. lpp. [4] OV L 161, 26.6.1999., 87. lpp. Regula grozīta ar Regulu (EK) Nr. 2500/200 (OV L 342, 27.12.2001., 1. lpp.). --------------------------------------------------